Tisztelt Civil Szervezetek! Kedves Vezetők!

A 2025 februári testületi ülésen elfogadtuk Maglód 2025. évi költségvetését, amelyben összesen 51,5 M forintot különítettünk el a helyi civil szervezetek és a sporttevékenységek támogatására. A 2/2023 (lI. 20.) önkormányzati rendelet értelmében ezúton kiírom az önszerveződő közösségek pénzügyi támogatására szóló pályázatot.
A rendelet 1. mellékletében szereplő pályázati adatlapnak 2025. március 19-én éjfélig kell beérkeznie. Le lehet adni munkaidőben személyesen papír alapon, illetve postai úton (a Maglód Város Önkormányzat, 2234 Maglód, Fő u. 12. címre), továbbá elektronikus levél formájában (a herendi.tamas@maglod.hu címre), valamint a maglod.hu weboldalon az E-ÖNKORMÁNYZAT portálon keresztül.
Maglód életében a civil szervezetek felbecsülhetetlen értéket képviselnek, tevékenységük nélkülözhetetlen. Ennek a tarka, szép és virágzó munkának sosem lehet akkora elismerést és
támogatást adni, amely kifejezné ezt az értékességet. Azt az egészségesen kigazdálkodható
összeget azonban, amelyet idén erre fordíthatunk nagyrabecsülésünk szimbolikus kifejezéseként, a lehető legátláthatóbb és -pártatlanabb módon kívánjuk elosztani. Abban bízva, hogy idén megkülönböztetés nélkül minden szervezet részesülhet közjavainkból, és mindezzel az elmúlt években megszokott rendezvényeiket, munkájukat jelképes mértékben támogathatjuk anyagilag is az erkölcsi köszönetnyilvánításon túl.

